
_START_ARTICLE_
Galaktiske koordinatsystem
_START_PARAGRAPH_
Det galaktiske koordinatsystem er et af flere koordinatsystemer til at stedfæste objekter på himmelkuglen. Det er tilpasset til objekter i vores egen galakse Mælkevejen, og er ikke specielt anvendeligt til objekter i Solsystemet. Derimod har det den fordel, at alle objekter der følger Solens rotation om mælkevejens centrum, vil have faste koordinater over tid._NEWLINE_Det galaktiske koordinatsystem er et sfærisk koordinatsystem, der har Solen i sit centrum, og dets koordinater benævnes galaktisk længde: ℓ og galaktisk bredde: b. Galaktisk ækvator er valgt til at være den storcirkel der bedst muligt passer med det plan Mælkevejen ligger i. Dette plan skærer himlens ækvator i en vinkel på 62,87°. Den galaktiske nordpol (ofte forkortet GNP) har koordinaten: RA = 12ᵗ51ᵐ,4 og Dek = 27°,13 angivet i det ækvatoriale koordinatsystem₍₎. Retningen til Mælkevejens centrum, der ligger meget tæt på den kraftige radiokilde Sagittarius A*, er koordinatsystemets nulpunkt (ℓ,b) = (0,0). Punktet 180° modsat benævnes anti-centret.
_START_SECTION_
Kartesiske koordinater
_START_PARAGRAPH_
Undertiden benyttes et kartesisk koordinatsystem i stedet for et sfærisk, og man benævner da ofte xyz-akserne med UVW i stedet. Koordinatsystemet benyttes i to varianter. Et der er højredrejet med U-aksen pegende mod galaksens centrum og positiv mod øst og mod GNP, og et der er venstredrejet med U-aksen pegende mod galaksens anti-centrum og positiv mod vest og mod GNP.
_START_SECTION_
Definition
_START_PARAGRAPH_
Før det nuværende galaktiske koordinatsystem benyttedes et koordinatsystem, hvor nulpunktet lå ved et af skæringspunkterne mellem de to ækvator-planer. Det manglede dog en fysisk motivation, hvorfor den Internationale Astronomiske Union i 1958 vedtog det nuværende, med retningen til Mælkevejens centrum som nulpunkt, dog oprindeligt udtrykt ved epoke B1950.0-koordinater (B for Besselian-år og ikke Julianske år).